সোনাগাছিতে গলি রয়েছে। খেলার মাঠ নেই। পরিবেশ তো দূরস্থান। কিন্তু সেই ছোট্ট কুঠুরির মধ্যেই নিজের ফুটবলটাকে আঁকড়ে রাখে ১৩ বছরের অলোক দাস (নাম পরিবর্তিত)। কারণ, সে ভাল করেই জানে, এই ফুটবলই তাকে নিয়ে যেতে পারে গলি থেকে রাজপথের মূলস্রোতে।
এরকম আরও অনেক অলোকদের নিয়েই রবিবার শ্যামবাজারে দেশবন্ধু পার্কে ফুটবল প্রতিযোগিতার আয়োজন করেছিল এক স্বেচ্ছাসেবী সংস্থা। যৌনকর্মীদের সন্তানেরা যাতে ফুটবলকে ভালবেসে মূলস্রোতে ফিরতে পারে, সে জন্যই সংশ্লিষ্ট স্বেচ্ছাসেবী সংস্থার এই উদ্যোগ। অবশ্য শুধু যৌনকর্মীদের সন্তানেরাই নয়, ইন্ডিয়ান সুপার লিগের আদলে গঠিত এই ফুটবল প্রতিযোগিতায় যে ১৬টি দল অংশগ্রহণ করেছে, তাদের খেলোয়াড়দের সকলেই সমাজের প্রান্তিক গোষ্ঠীভুক্ত। তাদের মধ্যে শবর, মুণ্ডা-সহ প্রান্তিক জনগোষ্ঠীর খেলোয়াড়েরাও রয়েছে। উদ্যোক্তারা জানাচ্ছেন, একসময় যৌনকর্মীদের সন্তানের কাছে ফুটবল স্বপ্নের মতো ছিল। মাঠের পাশে দাঁড়িয়ে বল কুড়োনো ছাড়া অন্য কিছু করার ‘অধিকার’ ছিল না তাদের। আর তারাই এখন ফুটবলের মাধ্যমে আত্মপ্রতিষ্ঠার খোঁজে! অলোকের কথায়, ‘‘ভাল খেলতে হবে শুধু জানি। সেটাই চেষ্টা করি সবসময়।’’ অলোক আরও জানাচ্ছে, মা’কে এখনও পর্যন্ত খেলা দেখাতে মাঠে আনতে পারেনি। তবে অলোকের মা জানেন যে, ছেলে ভাল খেলে। অলোকের কথায়, ‘‘মা’কে একদিন মাঠে আনবই। আগে বড় কোথাও সুযোগ পাই।’’
ওই স্বেচ্ছাসেবী সংস্থার এক আধিকারিক স্মরজিৎ জানা বলেন, ‘‘ওরা যখন দলে সুযোগ পাচ্ছে তখন নিজেদের যোগ্যতার কারণেই পাচ্ছে। তখন ওদের মধ্যে একটা আত্মবিশ্বাস তৈরি হচ্ছে। ফুটবলকে মাধ্যম করে যাতে ওরা সমাজের মূল স্রোতে ফিরে আসতে পারে, সেটাই আমরা দেখছি।’’
এবার পঞ্চমবর্ষে কলকাতা ছাড়াও খেলা হবে ডোমজুড় এবং বসিরহাটে। এদিন প্রথম খেলাটি ছিল আমলাশোল এবং দোস্তি-টু’র মধ্যে। খেলায় আমলাশোল ৩-২ গোলে জিতে যায়। লিগ চলবে আগামী মার্চ পর্যন্ত। আজ, সোমবার থেকে আগামী ৩০ জানুয়ারি লিগের পরবর্তী পর্যায়ের খেলাগুলি হবে বসিরহাটে। তারপরই বদলে যাবে খেলার স্থান। আমলাশোল, টিটাগড়, দুর্গাপুর, কালনা, কলকাতা-সহ বিভিন্ন জায়গা থেকে দল তৈরি করা হয়েছে। দলগুলি এক একটি ফ্র্যাঞ্চাইজির অধীনে। এক ফ্র্যাঞ্চাইজির কথায়, ‘‘আমরা চাই নানাদিক থেকে পিছিয়ে পড়া ছেলেরাও সমান সুযোগ পাক।’’